༄༅། །རྒྱལ་བ་སྤྱན་རས་གཟིགས་དབང་བརྒྱད་པའི་རྣམ་ཐར་ལེགས་སྤྱད་མའི་དོན་འགྲེལ་

བླང་དོར་གསལ་བའི་སྒྲོན་མེ་ལས་རྩ་བ་དང་ས་བཅད་ཟུར་དུ་བཀོལ་བ་བཞུགས། །

༈ སྤྱན་རས་གཟིགས་དབང་བརྒྱད་པ་གང་གི་ཐུན་མོང་གི་མཛད་པ་གསལ་བར་སྟོན་པ། རྣམ་ཐར་ལེགས་སྤྱད་མ་འདི་ལ་དོན་གསུམ་སྟེ། མཆོད་པར་བརྗོད་ཅིང་རྩོམ་པར་དམ་བཅའ་བ། བརྩམ་བྱ་རྣམ་ཐར་གྱི་རང་བཞིན། རྩོམ་པ་མཐར་ཕྱིན་པའི་བྱ་བའོ། །དང་པོ་ལ་གཉིས་ལས། མཆོག་གི་ཡུལ་ལ་མཆོད་པར་བརྗོད་པ་ནི།

བཀའ་དྲིན་འགྲན་མེད་དཀོན་མཆོག་རྣམ་གསུམ་དང༌། །བླ་མའི་ཚོགས་ལ་གུས་པས་ཕྱག་འཚལ་ནས། །

གཉིས་པ་རྩོམ་པར་དམ་བཅའ་བ་ནི།

དམ་པས་གཟིགས་ན་ངོ་མཚར་མེད་མོད་ཀྱང༌། །བྱིས་པ་འགའ་ཞིག་མགུ་བར་བྱེད་པའི་གཏམ། །

བདག་གི་ལེགས་སྤྱད་རྣམ་གྲངས་འགའ་ཞིག་པ། །གཞན་ལ་བརྗོད་ན་དོན་དང་ལྡན་འགྱུར་ཞེས། །

རྗེ་བཙུན་འགའ་ཡི་གསུང་གིས་བསྐུལ་བ་ལས། །རང་མྱོང་རང་རྒྱུད་ཆེ་བས་ཅུང་ཟད་སྤྲོ། །

གཉིས་པ་བརྩམ་བྱ་རྣམ་ཐར་གྱི་རང་བཞིན་ལ་གཉིས། སྔོན་འགྲོ་ཆོས་ལ་ཞུགས་ཚུལ། དངོས་གཞི་སྐྱེས་བུ་གསུམ་གྱི་ལམ་ཕྱག་ལེན་དུ་བཞེས་ཚུལ་ལོ། །དང་པོ་ལ་རྣམ་པ་དྲུག་ལས། མཆོག་གི་སྤྲུལ་སྐུ་དོན་ལྡན་དུ་མཛད་པ་ནི།

དལ་འབྱོར་རྙེད་དཀའ་ཐོབ་དུས་དོན་མེད་དུ། །གཏོང་མ་ཕོད་པར་སྒོ་གསུམ་དམ་ཆོས་ལ། །

རྩེ་གཅིག་སངས་རྒྱས་བཀའ་བཞིན་ཅི་ནུས་བསྒྲུབས། །ལོག་བློ་སྐྱེས་ཚད་དྲག་པོས་ཚར་གཅོད་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་ཆོས་ཀྱི་འགལ་རྐྱེན་སྡིག་གྲོགས་སྤང་བའི་ཚུལ་ནི།

བླ་གྲོགས་ཚད་མིན་ཁྱད་གསོད་མ་བྱས་ཤིང༌། །དེ་ཡིས་བསྟན་པའི་ལམ་དུ་མ་ཞུགས་པར། །

དམ་ཆོས་མཐར་ཕྱིན་འགལ་རྐྱེན་གྱུར་པ་ཡི། །དུག་གསུམ་རྣམ་རྟོག་ཅི་ཆོམས་བྱས་པ་ཡིན། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གསུམ་པ་མཐུན་རྐྱེན་བཤེས་གཉེན་དམ་པ་བསྟེན་ཚུལ་ནི།

ཐེག་ཆེན་བཤེས་ལ་འཁྲུལ་པ་མེད་མཐོང་ནས། །ལེགས་པའི་ཡོན་ཏན་ཀུན་ལ་ཡིད་ཤོར་ཏེ། །

དམ་པའི་རྣམ་ཐར་ཀུན་དང་མཐུན་བགྱིས་པས། །རྗེ་བཙུན་རྣམས་ཀྱིས་དགྱེས་པས་བྱིན་གྱིས་རླབས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བཞི་པ་དོན་མེད་ཀྱི་གཡེང་བ་སྤངས་པའི་ཚུལ་ནི།

ཕལ་པའི་རྣམ་གཡེང་མི་ཚེ་འཛད་ཐབས་ཙམ། །

ཡིན་པར་སྙིང་ཁོངས་རུས་པའི་གཏིང་ཉིད་ནས། །

ངེས་འདྲོངས་ཐ་མལ་གཡེང་བ་ཐམས་ཅད་བསྐྱུངས། །

རིག་པ་དྭངས་ཤིང་སྐྱབས་ལ་ཡིད་ཆེས་ཐོབ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

ལྔ་པ་མི་རྟག་པར་རྒྱུད་ལ་སྐྱེས་པས་ཚེ་འདི་བློས་བཏང་བའི་ཚུལ་ནི།

མཆོག་དམན་ཐམས་ཅད་ཆུ་བོ་རྒྱུག་པ་ལྟར། །སྒྲེན་མོ་ལག་སྟོང་འགྲོ་བ་འདི་མཐོང་བས། །

ཚེ་འདིའི་ཆོས་བརྒྱད་རྨི་ལམ་ནང་ན་ཡང༌། །གཞིག་པ་བཏང་ཚེ་འཆར་བའི་གོ་སྐབས་གར། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

དྲུག་པ་བསླུ་མེད་དཀོན་མཆོག་གསུམ་ལ་སྐྱབས་སུ་སོང་ཚུལ་ནི།

སྐྱབས་གནས་ཐུབ་པའི་དཀོན་མཆོག་རྣམ་གསུམ་ལས། །གཞན་པའི་སྐྱབས་ལ་ཡིད་ཆེས་མ་རྙེད་པས། །

སྐྱིད་སྡུག་ཐམས་ཅད་དཀོན་མཆོག་མཁྱེན་པ་ཡིན། །གཞན་ལ་རེ་ལྟོས་སྤུ་རྩེ་ཙམ་ཡང་མེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་སྐྱེས་བུ་གསུམ་གྱི་ལམ་ཐུགས་ཉམས་སུ་བསྟར་བའི་ཚུལ་ལ་གསུམ། སྐྱེས་བུ་ཆུང་ངུའི་དང༌། སྐྱེས་བུ་འབྲིང་གི་དང༌། སྐྱེས་བུ་ཆེན་པོའི་འོ། །དང་པོ་ནི།

སྡུག་བསྔལ་བྱུང་ཚད་རང་གི་ཉེས་སྤྱོད་ཀྱི། །འབྲས་བུར་ཤེས་ནས་སྦྱོར་དངོས་རྗེས་ཚང་བའི། །

མི་དགེའི་ལས་ལམ་ཡོངས་སུ་རྫོགས་པ་ཞིག །ཚེ་འདིར་སྤྱད་པའི་རྣམ་གྲངས་ག་ལ་ཡོད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་སྐྱེས་བུ་འབྲིང་གི་ལམ་སྐུ་ཉམས་སུ་བསྟར་བའི་ཚུལ་ནི།

གཏིང་ནས་སྐྱེ་བའི་རྒྱ་མཚོར་མ་ཕྱིན་ན། །ཁམས་གསུམ་གར་ཡང་བདེ་འབྱོར་མི་རྟག་པས། །

ནམ་མཁས་ཁྱབ་ཚད་ཁམས་གསུམ་འཁོར་བ་ནས། །ནམ་གཞག་གཏན་གྱི་ཐར་པ་ནམ་ཐོབ་སྙམ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གསུམ་པ་སྐྱེས་བུ་ཆེན་པོའི་ལམ་སྐུ་ཉམས་སུ་བསྟར་བ་གསུམ། བསམ་པ་བྱང་ཆུབ་མཆོག་ཏུ་ཐུགས་བསྐྱེད་ཚུལ། སྦྱོར་བ་བྱང་ཆུབ་སེམས་གཉིས་སྒོམ་ཚུལ། དེ་དག་གི་བསླབ་པ་ལ་སློབ་ཚུལ་ལོ། །དང་པོ་ནི།

རིས་མེད་སྐྱེ་དགུ་ཕ་མར་མི་མཐུན་མེད། །དགྲ་གཉེན་ཕྱོགས་རིས་བྱེད་པར་མི་རིགས་པས། །

བཅོས་མིན་བརྩེ་བས་མི་བཟོད་སེམས་ཅན་ལ། །བྱང་ཆུབ་དམ་པའི་ཕན་པ་བཏགས་སྙམ་བགྱིད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་སྦྱོར་བ་བྱང་ཆུབ་སེམས་གཉིས་སྒོམ་པ་ལ་གཉིས། ཀུན་རྫོབ་བྱང་ཆུབ་ཀྱི་སེམས་དང༌། དོན་དམ་བྱང་ཆུབ་ཀྱི་སེམས་སྒོམ་ཚུལ་ལོ། །དང་པོ་ལ་གཉིས་མཉམ་བཞག་བདག་གཞན་བརྗེ་བ་དང༌། རྗེས་ཐོབ་རྐྱེན་ངན་ལམ་འཁྱེར་རོ། །དང་པོ་ནི།

གཞན་ཕན་རྩ་བ་བདག་བདེ་གཞན་ལ་བཏང༌། །གཞན་སྡུག་རང་གིས་ལེན་ལ་རག་ལས་པས། །

ལུས་དང་ལོངས་སྤྱོད་དགེ་བའི་རྩ་བར་བཅས། །བདག་འཛིན་བྲེང་ཙམ་མེད་པར་འགྲོ་ལ་ཕུལ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་རྗེས་ཐོབ་རྐྱེན་ངན་ལམ་ཁྱེར་ལ་བཅུ་ལས། དང་པོ་ལོངས་སྤྱོད་ཆུད་མཛའ་བ་ལམ་འཁྱེར་ནི།

འཛིན་པ་མེད་པར་འགྲོ་ལ་ཕུལ་ན་ཡང༌། །སེམས་ཅན་མི་སྲུན་སླར་གནོད་སྐྱེལ་བ་ན། །

བདག་གི་ལས་འབྲས་ངན་པ་དག་སྙམ་ནས། །དབུལ་པོས་གཏེར་ཐོབ་ལྟ་བུར་དགའ་བ་སྐྱེས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་གནོད་པ་ལམ་འཁྱེར་ནི།

གཞན་གྱིས་མི་རིགས་དྲིན་ལན་གནོད་འཇལ་ཡང༌། །དེ་འབྲས་བདག་གི་རྒྱུད་ལ་སྨིན་གྱུར་ནས། །

ཕ་རོལ་པོ་ཡིས་མྱོང་བར་མ་གྱུར་ཅེས། །དགེ་བ་ཅི་བྱེད་དེ་ཡི་དོན་དུ་བསྔོས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གསུམ་པ་སྨྲ་བརྗོད་ལམ་འཁྱེར་ནི།

མཁའ་མཉམ་ཀུན་ལ་ཕན་བདེ་བསྒྲུབ་པའི་ཕྱིར། །བླང་དོར་འབྱེད་པའི་སྙན་ཚིག་བརྗོད་པ་ལ། །

རང་གཞན་འཁྲུལ་འཁོར་བྱེད་པའི་རྩུབ་མོའི་ངག །གནས་སྐབས་འགར་ཡང་སྨྲས་པ་ག་ལ་ཡོད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བཞི་པ་སྙན་གྲགས་ལམ་འཁྱེར་ནི།

གཞན་ལ་སྙན་བརྗོད་དེ་ལན་སྙན་ཚིག་སོགས། །ལན་ལ་རེ་བཅས་དགེ་བའི་རྒྱུ་འབྲས་ཀྱིས། །

བྱང་ཆུབ་ཆེན་པོའི་ཆེད་དུ་མི་འགྲོ་བས། །དགེ་འབྲས་རང་གིར་བྱེད་པ་ག་ལ་སྲིད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

ལྔ་པ་སྡུག་བསྔལ་ལམ་འཁྱེར་ནི།

མི་རུང་མི་བཟོད་མི་ཐེག་ལས་འབྲས་ཀྱང༌། །ཅི་ཙམ་མྱོང་བས་རྫོགས་པའི་སངས་རྒྱས་ལ། །

ཅི་གསུང་བདེན་འཛིན་ཡིད་ཆེས་སྐྱེ་བ་དང༌། །རྐྱེན་ངན་ལམ་སློང་གནས་ལ་ངེས་པ་རྙེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

དྲུག་པ་ལྷག་བསམ་གྱི་ཕན་བདེ་ལམ་འཁྱེར་ནི།

ནམ་མཁས་ཁྱབ་པའི་སེམས་ཅན་ཀུན་ལ་ཡང༌། །བྱང་ཆུབ་དམ་པའི་ཕན་འདོགས་མ་གཏོགས་པ། །

སྲིད་དང་ཞི་བའི་ཕན་བདེ་ཉི་ཚེ་བའི། །གོ་འཕང་དམན་པར་སྦྱར་བ་ག་ལ་ཞིག །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བདུན་པ་ལྷག་བསམ་གྱི་སྦྱོར་བ་ལམ་འཁྱེར་ནི།

རང་གཞན་དོན་དུ་བྱང་ཆུབ་སྒྲུབ་པ་ལ། །སྒྱིད་ལུག་སྐྱོ་འཇིགས་ངལ་དུབ་རྒྱང་བསྲིངས་ནས། །

ཕྱིར་བཟློག་མེད་པའི་བརྩོན་པ་འཕེལ་དགོས་པས། །འདི་ཕྱིར་ཉམས་ལེན་རེས་འཇོག་ག་ལ་བྱེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བརྒྱད་པ་འབྱོར་རྒུད་ལམ་འཁྱེར་ནི།

དམུ་རྒོད་སེམས་ཅན་རིས་ན་མཐའ་ཡས་ཕྱིར། །དར་ན་དར་བས་ཐར་ཐབས་མི་ཤེས་རྨོངས། །

རྒུད་ན་རྒུད་པས་ཐར་ཐབས་མི་ཤེས་རྨོངས། །རྨོངས་པའི་ལས་ཚུལ་དྲན་ཚེ་བཟོད་གླགས་མེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

དགུ་པ་སྡང་བ་ལམ་འཁྱེར་ནི།

བཟོད་གླགས་མེད་ཀྱང་སེམས་ཅན་སྡུག་གེ་ལ། །གདུག་པ་ཅན་སྙམ་བརྙས་པ་མི་སྐྱེ་བར། །

སྒྲིབ་པའི་སྐྱོན་གྱི་རང་བཞིན་འདི་ལྟ་བུའི། །མཚན་ཉིད་ཤེས་ནས་བཟོད་མེད་སླར་ཡང་འཕེལ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བཅུ་པ་ཆགས་པ་ལམ་འཁྱེར་ནི།

ཐོག་མེད་དུས་ནས་འཁོར་བའི་སྐྱེ་འཆི་ཡིས། །ལུས་སེམས་སྡུག་བསྔལ་དྲག་པོས་དུབ་གྱུར་པས། །

བྱང་ཆུབ་སྒྲུབ་ལ་སྟོབས་དང་ལྡན་པ་ཡི། །གཏན་དུ་ལུས་སེམས་འཚོ་ཕྱིར་འབད་པ་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་དོན་དམ་སེམས་བསྐྱེད་སྐུ་ཉམས་སུ་བསྟན་ཚུལ་ནི།

དཔྱད་ན་ཆོས་རྣམས་གཟོད་མ་ཉིད་ཀྱིས་ཞི། །གང་ལ་ཕན་བཏགས་གང་གི་ཕན་འདོགས་བྱེད། །

གང་ཕན་ཐམས་ཅད་ནམ་མཁས་ནམ་མཁའ་ལ། །སྦྱོར་བ་ལྟ་བུའི་བློ་མིག་རྣམ་པར་དག །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གསུམ་པ་སེམས་མཆོག་རྣམ་པ་གཉིས་ཀྱི་བསླབ་པ་ལ་སློབ་ཚུལ་ལ་བདུན་ལས། དང་པོར་ཕར་ཕྱིན་དྲུག་ལ་བསླབས་ཚུལ་ལ་དྲུག་ལས། སྦྱིན་པ་ནི།

བདག་མེད་གོ་བ་རྒྱུད་ལ་འདྲེས་པའི་ཚེ། །ཕྱི་རོལ་ཡོ་བྱད་ཟང་ཟིང་དམན་པ་ལ། །

བདག་གིར་བཟུང་བྱའི་ནོར་དུ་མ་གྲུབ་ཀྱང༌། །མ་རྣམས་འབྱོར་སླད་འབྱམས་ཀླས་འདོད་དགུ་སྒྲུབ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

ཚུལ་ཁྲིམས་ནི།

མཆོད་སྦྱིན་ལ་སོགས་བྱ་བ་ཐམས་ཅད་ཀྱང༌། །རྫོགས་སངས་རྒྱས་ཀྱི་རྒྱུ་རུ་འགྱུར་པ་ཡི། །

དགེ་བའི་ངང་ཚུལ་བཟང་པོའི་ལམ་ནས་དྲངས། །སངས་རྒྱས་གསུང་གི་ཁྲིམས་དང་མཐུན་པར་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བཟོད་པ་ནི།

སངས་རྒྱས་བཀའ་ནི་རྒྱུ་འབྲས་གཉིས་ཀར་ཡང༌། །དང་པོར་སྤྱད་སླ་ཕྱི་མར་དོན་ཆེ་བས། །

སྒྲུབ་ལ་གནོད་པའི་འབྱུང་གནས་མ་ཡིན་ཕྱིར། །དེ་བཞིན་གཤེགས་གསུང་ཉིད་ལ་བཟོད་པར་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བརྩོན་འགྲུས་ནི།

རྒྱ་ཆེན་སྐུ་དང་ཟབ་པའི་ཆོས་སྐུ་ལ། །བསམ་སྦྱོར་ཕྲ་མོས་ཆོག་པར་མ་འཚལ་ཏེ། །

གཞལ་མེད་བསྐལ་པར་རྟག་པའི་ལུས་སེམས་ཀྱིས། །བཅོམ་ལྡན་འདས་སྐུ་སྒྲུབ་པའི་དམ་བཅའ་བཟུང༌། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བསམ་གཏན་ནི།

རང་རྒྱུད་དགེ་ལ་བསྐུལ་དུ་མི་རུང་བའི། །ཉོན་མོངས་ཕྲ་རག་ཀུན་ལ་གཉེན་པོ་བཅུག །

རྫོགས་སངས་རྒྱས་ཀྱི་རྒྱུ་འབྲས་ཁོ་ན་ལས། །རྩེ་གཅིག་བསམ་རྒྱུ་གཞན་དུ་ག་ལ་ཡོད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

ས་བཅད་ལ་བློ་ལྡན་རྣམས་ཀྱིས་དཔྱད་པར་བྱ། མཆན།

གཉིས་པ་རང་རྒྱུད་དག་པར་སྦྱངས་ཚུལ་ནི།

དེ་ཕྱིར་རང་རྒྱུད་མ་རུངས་འཆང་བཞིན་དུ། །ལྟོས་པ་བཅས་པའི་སེམས་རྒྱུད་མི་དུལ་བས། །

གདུལ་བྱའི་རྒྱུད་ལ་བསགས་སྦྱངས་སྤེལ་བ་ལ། །རང་སེམས་བསགས་སྦྱངས་སྙིང་པོར་སྒྲིལ་བ་ཡིན། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་རྒྱལ་སྲས་ཐམས་ཅད་ཀྱིས་སྤྱོད་ཚུལ་ལ་བསླབ་པ་ནི།

དེས་ན་བྱང་ཆུབ་སྤྱོད་ལ་ཞུགས་པ་ཡི། །བྱ་བ་ཐམས་ཅད་བསམ་གྱིས་མི་ཁྱབ་ཕྱིར། །

བྱང་ཆུབ་སེམས་དཔའ་ཀུན་གྱི་མཛད་པ་དང༌། །མཐུན་པར་རྗེས་སུ་འཇུག་པའི་སྨོན་པ་འདེབས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གསུམ་པ་ཡུལ་དུས་དང་བསྟུན་པའི་སྤྱོད་ཚུལ་ནི།

སྙིགས་མའི་དུས་སུ་སངས་རྒྱས་བསྟན་པ་ལ། །རིམ་གྲོ་པ་ཉུང་རིམ་གྲོའི་ཡུལ་རྣམས་ཀྱང༌། །

བསྟན་ལ་ཚུལ་བཞིན་ཞུགས་པ་མེད་པ་ལ། །དམིགས་ནས་ལྷག་ཏུ་རང་རྒྱུད་ཅི་ཐུལ་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

བཞི་པ་ལ་ཕན་ཡོན་ཀྱི་བྱ་བ་བསྒྲུབ་པ་དང༌། ཕན་མེད་ཀྱི་བྱ་བ་དོར་བ་ལས། དང་པོ་ནི།

ལྔ་བརྒྱ་ཐ་མར་བབ་ཚེ་བསྟན་པ་ཡི། །གཟུགས་བརྙན་ཙམ་གྱི་ཆེད་ཀྱི་དགེ་བ་ལ། །

སྟོན་པ་ཉིད་ཀྱིས་རྒྱ་ཆེར་བསྔགས་མཛད་པས། །སྤོང་དང་ཀློག་པའི་དགེ་འདུན་ཆེད་དུ་འབད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གཉིས་པ་ནི།

དེ་ལྟ་ན་ཡང་དེ་ལ་བརྟེན་པ་ཡི། །སྡེ་དང་འཁྲུག་རྩོད་འདུ་ལོང་སྤང་བའི་ཕྱིར། །

དབེན་པའི་གནས་དང་སློང་མོའི་ཟས་ཉིད་དང༌། །ཕྱག་དར་ཁྲོད་པའི་གོས་ལ་བསྟེན་པར་བཅས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

ལྔ་པ་མོས་གུས་ཀྱི་མཐུ་ལས་དོན་གཉིས་གྲུབ་ཚུལ་ནི།

རྩ་བར་བློ་གཏད་ཐུབ་པའི་བླ་མ་ལ། །དཀོན་མཆོག་གསུམ་གྱི་ངོ་བོར་ཐག་ཆོད་དེ། །

སྐུ་གསུམ་ཡེ་ཤེས་ལྔ་དང་ལྡན་པར་གོ །དེ་ཕྱིར་འགའ་ཡིས་བདག་ལ་དག་སྣང་སྐྱེས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

དྲུག་པ་མངོན་ཤེས་དྲུག་དང་ལྡན་པས་གཞན་དོན་ལ་མཐུ་ཐོབ་པའི་ཚུལ་ནི།

གཞན་དོན་བྱེད་ལ་ཇི་སྲིད་ཟག་ཟད་ཀྱི། །མངོན་ཤེས་མེད་པར་གདུལ་བྱ་མི་ཐུལ་བས། །

བདག་ཀྱང་སྐྱེ་བར་བསགས་སྦྱངས་མཐར་ཕྱིན་ཏེ། །མཁའ་ཁྱབ་འགྲོ་དོན་བྱེད་ལ་སྤྲོ་བ་ཐོབ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །

གསུམ་པ་རྩོམ་པ་མཐར་ཕྱིན་པའི་བྱ་བ་ལ་གསུམ་ལས། བརྩམས་པའི་དགེ་བ་བསྔོ་བ་ནི།

དེ་ལྟར་བདག་གི་ཟག་བཅས་ཟག་མེད་ཀྱི། །དགེ་བ་བསགས་དང་མཁའ་ཁྱབ་སངས་རྒྱས་དང༌། །

སེམས་ཅན་ཀུན་གྱི་དགེ་བ་ཇི་སྙེད་པས། །མཁའ་ཁྱབ་ཀུན་གྱི་སྒྲིབ་པ་ཕྱིར་བསལ་ནས། །

ཚོགས་གཉིས་རྫོགས་པའི་བྱང་ཆུབ་མཆོག་གི་སྐུ། །ཡང་དག་རྫོགས་སངས་རྒྱས་པ་འགྲུབ་ཕྱིར་བསྔོ། །

ཇི་ལྟར་བརྩམས་པའི་ཚུལ་ནི།

ཞེས་འདི་རྗེ་བཙུན་འགའ་ཡིས་བསྐུལ་བ་ལས། །བརྩམས་ནས་རང་གི་མྱོང་བ་བརྗོད་པ་ཡིན། །

ཀརྨ་པ་བརྒྱད་པའི་རྣམ་པར་ཐར་པ་ལེགས་སྤྱད་མའི་འགྲེལ་པ། རྗེ་ཉིད་དགུང་ལོ་སོ་གསུམ་བཞེས་དུས་ཉིད་ཀྱི་ཞབས་རྡུལ་ཡུན་རིང་དུ་བསྟེན་པ་དགེ་སློང་སྤོང་བ་པ་སངས་རྒྱས་དཔལ་གྲུབ་ཀྱིས་གཞིས་ཀ་རིན་སྤུངས་སུ་བཀོད་པ་ལགས།། །།

འགྲེ་བ་དེ་ཉིད་ལས་རྩ་བ་དང་ས་བཅད་ཟུར་བཀོལ་བྱས་པ་དགེ །